આઠમ અને અધરાત. બંને બાજુ પખવાડિયાની સાત-સાત તિથિ. મધ્યની તિથિ અષ્ટમી અને બરાબર મધરાત. સંધિકાળ. કૃષ્ણ એવા સમયે જન્મ્યા જ્યારે સત અને અસત બેયની બરાબર વચ્ચેનો કાળ હતો. પરિત્રાણાય સાધુનામ્ વિનાશાય ચ દુષ્કૃતામ્, ધર્મ સંસ્થાપનાર્થાય સંભવામિ યુગે યુગેનાં વચન પ્રમાણે જ્યારે કૃષ્ણ જન્મ્યા ત્યારે પૃથ્વી પર ધર્મનો ક્ષય થઈ રહ્યો હતો. રાક્ષસો ઉત્પન્ન થઈ રહ્યા હતા. પૃથ્વી ત્રાહિમામ્ થઈ ચૂકી હતી. આ સમયે જ કૃષ્ણ કેમ જન્મ્યા? વિવિધ દેવોના અંશરૂપ મહારથીઓ, વિદ્વાન પુરુષોએ શા માટે આ જ સમયે જન્મ લીધો?